МОТИВИ 
към проект на Наредба № Н
[bookmark: to_paragraph_id43186637]за придобиване на квалификация по професията „Сержант (Старшина за ВМС) – логистик“

Причини, които налагат приемането на нормативния акт
С настоящата наредба се приема Държавен образователен стандарт (ДОС) за придобиване на квалификация по професията „Сержант (Старшина за ВМС) – логистик“, включена в Списъка на професиите за професионално образование и обучение по чл. 6 от Закона за професионалното образование и обучение, утвърден със Заповед № РД09-2230 от 09.08.2024 г. на министъра на образованието и науката.
Проектът на ДОС цели осигуряване на системна и ефективна подготовка на сержанти и старшини за изпълнение на задачи в областта на логистичното осигуряване, управлението на материални ресурси, транспорта и поддръжката на въоръжение и техника във Въоръжените сили на Република България.
Проектът е разработен в съответствие с изискванията на Закона за професионалното образование и обучение и в контекста на държавната политика за актуализиране и усъвършенстване на държавните образователни стандарти за професии, свързани с отбраната и националната сигурност.
Наредбата се издава на основание чл. 95, ал. 4 от Закона за отбраната и въоръжените сили на Република България.

Цели на нормативния акт
Целта на проекта е да се създаде ДОС, който осигурява подготовка на сержанти и старшини с компетентности в управлението на логистични процеси, координацията на доставки, поддръжката на материално-техническата база и ефективното използване на ресурсите във военните формирования.
Приемането на наредбата гарантира единни изисквания за професионалната подготовка, придобиване на практически умения и способност за вземане на решения в сложна и динамична оперативна среда.

Очаквани резултати 
[bookmark: _GoBack]Прилагането на ДОС ще въведе единни критерии и стандарти за оценка на професионалните знания, умения и компетентности, необходими за упражняване на професията „Сержант (Старшина за ВМС) – логистик“.
Очаква се чрез стандарта да се осигури подготовка на висококвалифицирани военнослужещи, способни да планират и реализират логистични операции, да координират подчинен персонал и ресурси, да прилагат ефективни методи за управление на материално-техническата база, което ще повиши оперативната готовност, дисциплината и ефективността на Въоръжените сили на Република България.

Финансови и други средства, необходими за прилагането на нормативния акт
Предложеният проект на акт не води до въздействие върху държавния бюджет. За неговото прилагане няма да е необходимо разходването на допълнителни бюджетни средства.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.


